Райнер Мария Рилке
XIII.Зрели круши, ябълки, банани…

Превод от немски: Петър Велчев, 1979

chitanka.info

Зрели круши, ябълки, банани…

за живот и смърт нашепват те

в твоята уста… Неразгадани…

Прочети ги в поглед на дете!

Всеки плод, отхвърлил свойта плът,

става ли безименен в устата?

Преди миг там бликаха словата,

а сега открития текат.

Що е ябълка? Не е ли тя

сладост, сътворена от вкуса ни,

назована от мечти безсънни,

светлина, прозрачност, яснота,

земна, слънчева и благодатна:

опит, трепет, радост — всеобхватна!

1922

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.